b'\n_START_ARTICLE_\nGrad Kellerberg\n_START_PARAGRAPH_\nGrad Kellerberg (nem\xc5\xa1ko Burg Kellerberg) je srednjeve\xc5\xa1ki grad, ki se nahaja na severozahodnem robu naselja z istim imenom pod cesto Beljak \xe2\x80\x93 \xc5\xa0pital. Le\xc5\xbei cca. 13 km severozahodno od mesta Beljak na Koro\xc5\xa1kem (nem. Vilach na avstrijskem Koro\xc5\xa1kem) proti Gornji Dravski dolini. Sedanja stavba datira iz leta 1492, je lepo obnovljen in se v njem nahaja hotel. Predhodnik tega gradu, ki je bil pozidan \xc5\xbee sredi 11. stoletja pa je stal nekoliko ju\xc5\xbeneje na visoki polici istoimenskega hriba in je bil popolnoma poru\xc5\xa1en v potresu leta 1348. Od njega so ostali le \xc5\xa1e skromni ostanki ru\xc5\xa1evin.\n_START_SECTION_\nZgodovina\n_START_PARAGRAPH_\nO nastanku oziroma \xc4\x8dasu pozidave gradu nimamo neposrednih pisnih virov. Vendar lahko \xc4\x8das pozidave opredelimo na podlagi posrednih podatkov, \xc5\xa1e posebej pa na podlagi poznavanja kdo in na kak\xc5\xa1en na\xc4\x8din je gradil prve cerkve. Z darilno listino je grof Friderik I. (Ortenbur\xc5\xa1ki) leta 1058 podaril korarjem v Salzburgu zaselek sv. Urha in kapelo sv. Urha (Ulrika). Graditelj te kapele, predhodnice dana\xc5\xa1nje farne cerkve sv. Urha je bil grof Friderik I. (Ortenbur\xc5\xa1ki) ali celo njegov o\xc4\x8de. Hkrati je bil verjetno zgrajen tudi prvi grad in to na posesti, ki je nekoliko kasneje postala grofija Ortenburg. Leta 1100 je bila cerkev Kellerberg prvi\xc4\x8d omenja v seznamu cerkva, kjer je pripadala desetina oglejskim patriarhom, oziroma takratnemu patriarhu Rajmundu. Posve\xc4\x8dena je sv. Ulriku (Urhu). Dne 4. maja 1201 je mo\xc4\x8dan potres z epicentrom v Liesertal uni\xc4\x8dil grad in cerkev, ki so ju oba obnovili. Grad in gospostvo Kellerberg je bilo v svobodni lasti grofov Ortenbur\xc5\xa1kih, ki so grad in gospostvo dajali v fevd svojim vazalom, ki so se tudi imenovali po gradu. Na zunanji severni steni farne cerkve lahko najdemo nagrobni kamen Hermana von Chellerberg iz leta 1230. Grad Kellerberg je bil prvi\xc4\x8d izrecno omenjen kot Chellerberch 1251 in je pripadal grofom Ortenbur\xc5\xa1kim. Po delilni pogodbi iz leta 1263 med bratoma je Henrik Ortenbur\xc5\xa1ki prejel vazala viteza Ortolfa Kellerber\xc5\xa1kega, ki je bil iz dru\xc5\xbeine Osojskih vitezov, saj se je njegov o\xc4\x8de imenoval Osojski. Grad je uni\xc4\x8dil mo\xc4\x8dan potres leta 1348; in potem ga niso ve\xc4\x8d obnovili. Od njega so ostali le \xc5\xa1e skromni ostanki ru\xc5\xa1evin. Po izumrtju Ortenbur\xc5\xa1kih leta 1418 je gospostvo in fevdna oblast pre\xc5\xa1la najprej na Celjske grofe in nazadnje leta 1456, po izumrtju Celjskih, na cesarja oziroma na Habsbur\xc5\xbeane oziroma de\xc5\xbeelnega kneza. Leta 1422 se pojavlja \xe2\x80\x9eNiklas der Frantsch\xe2\x80\x9c kot vodja urada v Kellerbergu. 1478 so Kellerberg opusto\xc5\xa1ili Turki._NEWLINE_Sedanja stavba datira iz leta 1492. Cesar Maksimilijan I. je grad leta 1514 podelil v fevd \xc5\xbdigi Dietrichsteinskemu, vendar ga je ta kmalu odkupil v svobodno last. Leta 1527 \xc5\xbdiga sam izda fevdno pismo, s katerim grad izro\xc4\x8di v fevd Kri\xc5\xa1tofu Keller-ju iz Kellerberga. 1541 je bil Mathes Keller iz Kellerberga eden izmed varuhov mladoletnega dedi\xc4\x8da svojega fevdnega gospoda \xc5\xbdige Dietrichsteinskega. Ko je Jurij Dietrichsteinski leta 1592 gospostvo \xc5\xa0patrjan, h kateremu je takrat spadal tudi Kellerberg, prodal Moricu Kri\xc5\xa1tofu Khevenh\xc3\xbcllerju, se je zamenjal le fevdni gospod, fevdni najemnik pa je ostal isti. Kellerji von Kellerberg so obdr\xc5\xbeali grad do svojega izumrtja, ki sega v konec 18. stoletja. Vendar so se lastniki ve\xc4\x8dkrat spremenili. Leta 1782 je Peter Anton baron Grotta Grottenegg prodal gospostvo grofu Johanu Widmann-u. Leta 1894 je grad pripadal dru\xc5\xbeini Rothauer. Dana\xc5\xa1nja dobro vzdr\xc5\xbeevana zgradba gradu se uporablja kot grajski hotel.\n_START_SECTION_\n\xc5\xbdupnija\n_START_PARAGRAPH_\nDne 27. marca 1309 je oglejski patriarh Ottobonus cerkev v Kellerbergu povzdignil v samostojno \xc5\xbeupnijo. Leta 1349 je omenjen prvi \xc5\xbeupnik \xc5\xbeupnije Kellerberg: Henrik von Cellerberg. Leta 1478 so trg Kellerberg skupaj s farov\xc5\xbeem in gradom uni\xc4\x8dili oziroma po\xc5\xbegali Turki. \xc5\xbdupni\xc5\xa1\xc4\x8de je dolgo ostalo po\xc5\xbegano in uni\xc4\x8deno, tako da je protestantski pastor vsak teden bival pri drugem kmetu . Od sredine 16. stoletja do konca 16. stoletja se je v cerkvi v Kellerbergu opravljalo evangeli\xc4\x8dansko bogoslu\xc5\xbeje. Leta 1596 sta grof Khevenh\xc3\xbcller in gospod Keller iz Kellerberga \xc5\xbeelela zgraditi nov farov\xc5\xbe v Kellerbergu. Projekt ni bil izveden. Leta 1642 so patronat nad \xc5\xbeupnijo Kellerberg prevzeli grofje Widmann in se spustili v ponovno izgradnjo cerkve. Farov\xc5\xbe je bil zgrajen v sedanji obliki konec 17. stoletja. Od leta 1733 ima fara Kellerberg neprekinjeno svojega \xc5\xbeupnika.'